
ประธานสภาฯ
เมื่อสมาชิกสภาองค์การบริหารส่วนตำบลห้วยนางมาครบองค์ประชุมแล้ว  
ผมขอเปิดการประชุมสภาองค์การบริหารส่วนตำบลห้วยนาง 
สมัยสามัญ สมัยที่ 2 ครั้งที่ 1 ประจำปี พ.ศ. 2556  ครับ
ระเบียบวาระที่ 1

เรื่องประธานแจ้งที่ประชุมทราบ
ประธานสภาฯ

1.1 แนะนำพนักงานส่วนตำบล นางสาววรรณกร  สงหนู โอนย้ายมาจากองค์การบริหารส่วนตำบลท่างิ้ว  อำเภอห้วยยอด  จังหวัดตรัง มาดำรงตำแหน่ง บุคลากร  ระดับ 4 สังกัด สำนักงานปลัด องค์การบริหารส่วนตำบลห้วยนาง อำเภอห้วยยอด จังหวัดตรัง เมื่อวันที่ 1 เมษายน 2556
ที่ประชุม

รับทราบ

ระเบียบวาระที่ 2

เรื่องรับรองรายงานการประชุมครั้งที่แล้ว
ประธานสภาฯ

สมาชิกท่านใดเห็นว่ารายงานการประชุมสภาฯ สมัยวิสามัญ สมัยที่ 1 


ครั้งที่ 1 ประจำปี พ.ศ. 2556  ถูกต้องเห็นควรรับรอง โปรดยกมือครับ
มติที่ประชุม

มีมติรับรองด้วยเสียงเป็นเอกฉันท์
ระเบียบวาระที่ 3

ญัตติเรื่องเพื่อพิจารณา


3.1 ญัตติเรื่อง พิจารณาร่างแผนยุทธศาสตร์การพัฒนา 


(พ.ศ. 2557 –  2561)
ประธานสภาฯ

เชิญ นายก อบต.
นายมานิตย์  ศรีเทพ

องค์การบริหารส่วนตำบลเป็นหน่วยบริหารราชการส่วนท้องถิ่น ตามรัฐธรรมนูญแห่งราชอาณาจักรไทย พุทธศักราช 2550 บทบาท อำนาจหน้าที่ และความรับผิดชอบมีความอิสระพอสมควร ความสำคัญในรัฐธรรมนูญฉบับปัจจุบัน ให้ความสำคัญการกระจายอำนาจให้แก่องค์กรปกครองส่วนท้องถิ่น โดยกำหนดกรอบความเป็นอิสระในการกำหนดนโยบายที่จะดำเนินการบริหารด้านต่าง ๆ ตามอำนาจหน้าที่ของตนเอง ประกอบกับพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ. 2542 โดยถ่ายโอนภารกิจในการให้บริการสาธารณะที่จำเป็น และรายได้ที่รัฐจัดเก็บให้แก่องค์กรปกครองส่วนท้องถิ่นเพิ่มขึ้น การดำเนินการบริการขององค์กรปกครองส่วนท้องถิ่นทุก ๆ ด้าน ให้เกิดประโยชน์สูงสุด มีความโปร่งใส สามารถตรวจสอบได้ทุกขั้นตอน การวางแผนในการดำเนินการบริหารจึงเป็นกลไกที่สำคัญ ที่ทำให้การบริหารเป็นรูปแบบและมีทิศทาง การกำหนดยุทธศาสตร์การพัฒนาที่สมดุลและมีประสิทธิภาพ จะส่งผลให้องค์การบริหารส่วนตำบลสามารถดำเนินการบริหารเป็นไปอย่างมีประสิทธิภาพ แก้ปัญหาได้ถูกจุด อันเกิดประโยชน์แก่ส่วนรวม และทำให้บรรลุตามความมุ่งหมาย ยุทธศาสตร์การพัฒนาขององค์การบริหารส่วนตำบลห้วยนาง เป็นการกำหนดทิศทางในการพัฒนา ระยะ 5 ปี (พ.ศ. 2557 – 2561) ภายใต้การมีส่วนร่วมของประชาคม องค์การบริหารส่วนตำบลห้วยนาง จึงได้จัดทำแผนยุทธศาสตร์การพัฒนา (พ.ศ. 2557-2561) 

ภายใต้การมีส่วนร่วมของประชาคม เพื่อเป็นทิศทางในการพัฒนา ที่ทำให้การดำรงชีวิตของประชาชนมีความสุข มีความเป็นอยู่ที่ดีขึ้น แต่สิ่งเหล่านี้จะบรรลุตามเป้าหมายได้ต้องอาศัยความร่วมมือร่วมใจจากทุก ๆ ฝ่าย ในการที่จะนำแผนยุทธศาสตร์ไปปฏิบัติอย่างมีระบบ 


องค์การบริหารส่วนตำบลห้วยนาง ได้ดำเนินการจัดทำแผนยุทธศาสตร์การพัฒนา (พ.ศ. 2557 – 2561) โดยได้ผ่านการจัดทำตามระเบียบกระทรวงมหาดไทยว่าด้วยการจัดทำแผนพัฒนาองค์กรปกครองส่วนท้องถิ่น พ.ศ. 2548 ผ่านการพิจารณาคณะกรรมการการสนับสนุนการจัดทำแผนพัฒนาองค์การบริหารส่วนตำบลห้วยนาง เมื่อวันที่ 17 มิถุนายน 2556 ผ่านการพิจารณาโดยกระบวนการคณะกรรมการพัฒนาองค์การบริหารส่วนตำบลห้วยนาง เมื่อวันที่ 19 มิถุนายน 2556 และวันนี้ได้นำเสนอเพื่อให้สภาองค์การบริหารส่วนตำบลห้วยนาง ได้พิจารณาเห็นชอบร่างแผนดังกล่าว 
ประธานสภาฯ

มีสมาชิกสภาฯ ท่านใดจะอภิปรายหรือไม่
ที่ประชุม

ไม่มี
ประธานสภาฯ

สมาชิกสภาองค์การบริหารส่วนตำบลห้วยนาง ท่านใดเห็นว่าร่างแผนยุทธศาสตร์การพัฒนา (พ.ศ. 2557 – 2561) ควรเห็นชอบ โปรดยกมือ
มติที่ประชุม

มีมติเห็นชอบด้วยเสียงเป็นเอกฉันท์


3.2 ญัตติเรื่อง พิจารณาร่างแผนพัฒนาสามปี (พ.ศ. 2557-2559)
ประธานสภาฯ

เชิญ นายก อบต.
นายมานิตย์  ศรีเทพ

ตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. 2548 ให้ผู้บริหารองค์กรปกครองส่วนท้องถิ่น จัดทำแผนพัฒนาสามปี (พ.ศ. 2557 – 2559) โดยกำหนดให้สอดคล้องและครอบคลุมปัญหาและความต้องการของชุมชนตามแผนยุทธศาสตร์การพัฒนาด้านต่าง ๆ องค์การบริหารส่วนตำบลห้วยนาง ได้ดำเนินการตามขั้นตอนในการจัดทำแผนพัฒนาสามปี (พ.ศ. 2557-2559) ดังนี้


1. คณะกรรมการพัฒนาองค์การบริหารส่วนตำบลห้วยนาง ได้ดำเนินการออกประชุมประชาคมทุกหมู่บ้าน สำรวจปัญหาและความต้องการของประชาชน โดยจัดลำดับความสำคัญของโครงการ/กิจกรรม


2. คณะกรรมการสนับสนุนการจัดทำแผนพัฒนาท้องถิ่น ได้จัดทำร่างแผนพัฒนาให้สอดคล้องกับแนวทางการพัฒนาที่คณะกรรมการพัฒนาท้องถิ่นกำหนดแล้วเสร็จ เมื่อวันที่ 17 มิถุนายน 2556


3. เมื่อวันที่ 19 มิถุนายน 2556 คณะกรรมการพัฒนาองค์การบริหารส่วนตำบลห้วยนาง ได้มีการประชุม เพื่อพิจารณาร่างแผนพัฒนาสามปี (พ.ศ. 2557-2559) และมีมติให้ความเห็นชอบตามร่างแผนที่นำเสนอ และวันนี้จึงนำเสนอต่อสภาองค์การบริหารส่วนตำบล เพื่อให้ที่ประชุมสภาองค์การบริหารส่วนตำบลห้วยนางได้พิจารณาเห็นชอบแผนพัฒนาสามปี (พ.ศ. 2557-2559) ต่อไป

ประธานสภาฯ

เชิญ ส.อบต. สุพิศ  แก้วเกื้อ
นายสุพิศ  แก้วเกื้อ

-  ขอเพิ่มเติมโครงการก่อสร้างบริเวณคอสะพาน หมู่ที่ 4 บ้านห้วยนางใต้   เพราะว่าช่วงฤดูน้ำท่วม บริเวณคอสะพานดังกล่าวจะได้รับผลกระทบจากกระแสน้ำที่พัดมา จึงอยากฝากท่านนายก อบต. ช่วยบรรจุโครงการดังกล่าวไว้ในแผนพัฒนาสามปี (พ.ศ. 2557 – 2559) ด้วย และจัดตั้งงบประมาณไว้เพื่อแก้ปัญหาโดยเร่งด่วนด้วย
ประธานสภาฯ

เชิญ ส.อบต. สุเทพ  เอียดคลองชี
นายสุเทพ  เอียดคลองชี

- ขอเพิ่มเติมโครงการก่อสร้างถนนคอนกรีต หมู่ที่ 6 เชื่อมถนนทางหลวง เพราะเห็นว่าบริเวณทางเชื่อมดังกล่าวชำรุดมานานแล้ว ชาวบ้านที่ใช้ถนนสัญจรไปมา จะได้รับผลกระทบและได้รับความเดือดร้อน จึงอยากฝากท่านนายก อบต. ช่วยบรรจุโครงการดังกล่าวไว้ในแผนพัฒนาสามปี (พ.ศ. 2557 – 2559) ด้วย


- เรื่องโครงการจัดซื้อเครื่องปั่นไฟ หมู่ที่ 1,6 ไว้ในวัดวังหลาม วัดห้วยนาง เพื่อเป็นเครื่องสำรองไว้กรณีงานศพ จะเห็นว่าไฟฟ้าที่ใช้อยู่ตอนนี้ยังไม่เพียงพอ และจะเกิดไฟฟ้าขัดข้องบ่อยครั้ง จึงขอฝากท่านนายก อบต. ช่วยบรรจุโครงการไว้ในแผนพัฒนาสามปี (พ.ศ. 2557 – 2559) ด้วย
ประธานสภาฯ

เชิญ ส.อบต. อรุณ  ธรรมเมธากุล
นายอรุณ  ธรรมเมธากุล

- เรื่องโครงการก่อสร้างเตาเผาขยะ เนื่องจากตอนนี้ที่ทิ้งขยะที่มีอยู่ ชาวบ้านที่อยู่ในพื้นที่ใกล้เคียง จะได้รับผลกระทบในเรื่องของกลิ่มเหม็นของขยะ จึงขอฝากท่านนายก อบต. ช่วยบรรจุโครงการไว้ในแผนพัฒนาสามปี (พ.ศ. 2557 – 2559) และจัดตั้งงบประมาณการดำเนินการก่อสร้างโดยเร่งด่วน เพื่อช่วยลดปัญหาความเดือดร้อนของชาวบ้านด้วย
ประธานสภาฯ

เชิญ นายก อบต.
นายมานิตย์  ศรีเทพ

- เรื่องโครงการก่อสร้างบริเวณคอสะพาน หมู่ที่ 4 บ้านห้วยนางใต้ เรื่องนี้ได้
บรรจุไว้ในแผนพัฒนาสามปี (พ.ศ. 2557 – 2559) แล้ว แต่จะดำเนินการก่อสร้างในปีงบประมาณใด ก็จะต้องดูงบประมาณอีกที แต่จะดำเนินการให้เร็วที่สุด เพื่อแก้ปัญหาในเรื่องนี้
- เรื่องโครงการก่อสร้างถนนคอนกรีต หมู่ที่ 6 เชื่อมถนนทางหลวง สำหรับเรื่องนี้ บริเวณแนวถนนดังกล่าว เป็นแนวเขตความรับผิดชอบของแขวงการทาง เรื่องนี้จะต้องขออนุญาตหน่วยงานที่รับผิดชอบก่อน จึงจะดำเนินการก่อสร้างได้
- เรื่องโครงการจัดซื้อเครื่องปั่นไฟไว้ในวัดวังหลาม และวัดห้วยนาง เรื่องนี้กระผมเห็นด้วย ซึ่งถือว่าเป็นโครงการที่ดี และจะได้บรรจุไว้ในแผนพัฒนาสามปี (พ.ศ. 2557 – 2559) ต่อไป
- เรื่องโครงการก่อสร้างเตาเผาขยะ เรื่องนี้ได้บรรจุไว้ในแผนพัฒนาสามปี (พ.ศ. 2557 – 2559) แล้ว
ประธานสภาฯ

มีสมาชิกสภาฯ ท่านใดจะอภิปรายอีกหรือไม่
ที่ประชุม

ไม่มี

ประธานสภาฯ

สมาชิกสภาองค์การบริหารส่วนตำบลห้วยนาง ท่านใดเห็นว่าร่างแผนพัฒนาสามปี (พ.ศ. 2557 – 2559) ควรเห็นชอบ โปรดยกมือ
มติที่ประชุม

มีมติเห็นชอบด้วยเสียงเป็นเอกฉันท์
ระเบียบวาระที่ 4

ญัตติอื่น ๆ
ประธานสภาฯ

เชิญ นายก อบต.
นายมานิตย์  ศรีเทพ

- ต้องขอขอบคุณสมาชิกสภาองค์การบริหารส่วนตำบลห้วยนางทุกท่าน ที่ได้มีมติเห็นชอบร่างแผนยุทธศาสตร์การพัฒนา (พ.ศ. 2557 – 2561) และร่างแผนพัฒนาสามปี (พ.ศ. 2557 – 2559) โดยจะดำเนินการตามแผนพัฒนาดังกล่าวให้เกิดประโยชน์กับชาวบ้านมากที่สุด


- ด้วยทางอำเภอห้วยยอด ได้จัดประชุมหัวหน้าส่วนราชการอำเภอห้วยยอด นอกสถานที่ ในวันที่ 2 กรกฎาคม 2556 เวลา 13.30 น. ณ โรงเรียนห้วยนางราษฎร์บำรุง ขอเชิญสมาชิกสภาองค์การบริหารส่วนตำบลห้วยนาง เข้าร่วมประชุมด้วย 


- ขอเชิญร่วมเป็นเกียรติในพิธีเปิดการแข่งขันแข่งขันกีฑานักเรียน “อุดรวิทย์เกมส์” ครั้งที่ 1 ปีการศึกษา 2556 ในวันศุกร์ที่ 5 กรกฎาคม 2556  เวลา 08.00 น. ณ โรงเรียนวัดห้วยนาง (วันครู 2501) โดยมี นายกิจ  หลีกภัย นายกองค์การบริหารส่วนจังหวัดตรัง เป็นประธานในพิธี
ประธานสภาฯ

เชิญ ส.อบต. สมศักดิ์  บัวเพชร
นายสมศักดิ์  บัวเพชร

-  ขอถามท่านนายก อบต. เรื่องโครงการขยายแนวท่อประปาส่วนภูมิภาค ใน
ส่วนของ หมู่ที่ 2,7 ซึ่งโครงการนี้สภาองค์การบริหารส่วนตำบลห้วยนางได้อนุมัติจ่ายขาดเงินสะสมไปแล้ว แต่ยังไม่ได้ดำเนินการ ไม่ทราบว่าติดขัดอะไรอยู่
- เรื่องโครงการก่อสร้างศาลาที่พักริมทาง หมู่ที่ 6 หมู่ที่ 7 เรื่องนี้ได้บรรจุไว้ในแผนพัฒนาหลายปีแล้ว แต่ยังไม่ได้ดำเนินการก่อสร้าง ในปีงบประมาณ พ.ศ. 2557 ที่จะถึงนี้ ถ้าหากทางนายก อบต. มีงบประมาณ ช่วยตั้งข้อบัญญัติงบประมาณรายจ่ายประจำปีงบประมาณ พ.ศ. 2557 ไว้ให้ด้วย เพราะเป็นโครงการที่ชาวบ้านได้รับผลประโยชน์
- เรื่องถังขยะที่ยังมีไม่เพียงพอ  ขอฝากท่านนายก อบต. ช่วยตั้งงบประมาณในการจัดซื้อให้ด้วย เพราะชาวบ้านมีความต้องการใช้ถังขยะอีกมาก
ประธานสภาฯ

เชิญ ส.อบต. ยศพิสิทธิ์  สีสลับ 
นายยศพิสิทธิ์  สีสลับ

-  เรื่องโครงการอบรมเพิ่มศักยภาพในการให้บริการสาธารณะตามอำนาจหน้าที่ของ อบต. ของคณะผู้บริหาร สมาชิกสภาองค์การบริหารส่วนตำบล พนักงานส่วนตำบล ลูกจ้างประจำ และพนักงานจ้างขององค์การบริหารส่วนตำบลห้วยนาง และผู้นำชุมชน ในข้อบัญญัติงบประมาณรายจ่ายประจำปีงบประมาณ พ.ศ. 2556 ที่ได้ตั้งงบประมาณไว้ จำนวน 250,000 บาท และที่ผ่านมาได้กำหนดวัน เวลา และสถานที่ในการเดินทางไว้แล้ว แต่ไม่ทราบว่าทำไมจึงไม่ดำเนินการ และเงินงบประมาณที่ได้ตั้งจ่ายไว้ ไม่ทราบว่าจะเอาไปดำเนินการในเรื่องใดได้บ้าง แต่พอในแผนพัฒนาสามปี (พ.ศ. 2557 – 2559) ทางท่านนายก อบต. ได้ตั้งงบประมาณโครงการดังกล่าวไว้อีก จำนวน 300,000 บาท จึงขอฝากท่านนายก อบต. ในปีงบประมาณ พ.ศ. 2557 อยากจะให้โครงการนี้ได้ดำเนินการจริง เพราะเป็นโครงการที่เกิดประโยชน์กับสมาชิกสภาองค์การบริหารส่วนตำบลห้วยนาง

ประธานสภาฯ

เชิญ ส.อบต. อรุณ  ธรรมเมธากุล
นายอรุณ  ธรรมเมธากุล

- เรื่องโครงการอบรมเพิ่มศักยภาพในการให้บริการสาธารณะตามอำนาจหน้าที่ของ อบต. ของคณะผู้บริหาร สมาชิกสภาองค์การบริหารส่วนตำบล พนักงานส่วนตำบล ลูกจ้างประจำ และพนักงานจ้างขององค์การบริหารส่วนตำบลห้วยนาง และผู้นำชุมชน ซึ่งได้ตั้งงบประมาณไว้ จำนวน 250,000 บาท ที่ยังไม่ได้ดำเนินการ และเงินงบประมาณยังคงเหลืออยู่ อยากทราบว่าจะเอาเงินงบประมาณดังกล่าวมาดำเนินการตามโครงการจัดซื้อถังขยะและโครงการซ่อมแซมไฟฟ้าริมทางที่ชำรุดได้หรือไม่
- เรื่องโครงการขุดเจาะท่อลอดอุโมงค์บริเวณ หมู่ที่ 2 ตำบลห้วยนาง ที่แขวงการทางจังหวัดตรังได้มาสำรวจความต้องการของชาวบ้านไปแล้ว ไม่ทราบว่าตอนนี้ได้ดำเนินการไปถึงไหนแล้ว
- เรื่องการยกฐานะองค์การบริหารส่วนตำบล เป็น เทศบาลตำบล ไม่ทราบว่าตอนนี้ดำเนินการไปถึงไหนแล้ว และจะยกฐานะได้ทันการเลือกตั้งที่จะถึงนี้หรือไม่
ประธานสภาฯ

เชิญ นายก อบต.
นายมานิตย์  ศรีเทพ

- เรื่องโครงการขยายท่อประปาภูมิภาค หมู่ที่ 2 ,7 ที่ได้ขออนุมัติจ่ายขาด


เงินสะสมไปแล้วนั้น ตอนนี้กำลังให้เจ้าหน้าที่ที่รับผิดชอบดำเนินการอยู่ 


ซึ่งคาดว่าน่าจะดำเนินการได้ในเร็ว ๆ นี้
- เรื่องโครงการก่อสร้างศาลาที่พักริมทาง เรื่องนี้การดำเนินการดังกล่าว อยู่ในอำนาจหน้าที่ของกรมทางหลวงชนบทเป็นผู้รับผิดชอบ แต่ผมจะประสานในการจัดตั้งงบประมาณในการก่อสร้างให้
- เรื่องของถังขยะที่มีไม่เพียงพอกับความต้องการของชาวบ้าน จะตั้งงบประมาณในการจัดซื้อไว้ในข้อบัญญัติงบประมาณ พ.ศ. 2557
- เรื่องโครงการอบรมเพิ่มศักยภาพในการให้บริการสาธารณะตามอำนาจหน้าที่ของ อบต. ของคณะผู้บริหาร สมาชิกสภาองค์การบริหารส่วนตำบล พนักงานส่วนตำบล ลูกจ้างประจำ และพนักงานจ้างขององค์การบริหารส่วนตำบลห้วยนางและผู้นำชุมชน สำหรับงบประมาณที่ตั้งไว้ ซึ่งยังไม่ได้ดำเนินการเบิกจ่ายงบประมาณ งบประมาณดังกล่าวก็จะตกเป็นเงินสะสมขององค์การบริหารส่วนตำบลต่อไป
- เรื่องโครงการขุดเจาะท่อลอดอุโมงค์บริเวณ หมู่ที่ 2 ตอนนี้ทางหลวงจังหวัดตรังได้ตั้งงบประมาณไว้ให้แล้ว แต่ยังไม่เพียงพอ ต้องให้ทางองค์การบริหารส่วนตำบลตั้งงบประมาณสมทบด้วย
- เรื่องการยกฐานะองค์การบริหารส่วนตำบล เป็น เทศบาลตำบล คาดว่าน่าจะแล้วเสร็จทันในการเลือกตั้งที่จะถึงนี้ โดยตำบลห้วยนาง มีทั้งหมด 8 หมู่บ้าน และจะแบ่งเขตการเลือกตั้งเป็น 2 เขตเลือกตั้ง ซึ่งในวันพุธ ที่ 26 มิถุนายน 2556 นี้ จะต้องเดินทางไปชี้แจงต่อคณะกรรมการพิจารณาร่างกฎหมายของกระทรวงมหาดไทย ณ ห้องประชุมสำนักกฎหมาย ชั้น 6 อาคารสถาบันดำรงราชานุภาพ กระทรวงมหาดไทย

- ในวันที่ 26 มิถุนายน 2556 ทางสำนักงานคณะกรรมการการเลือกตั้งจังหวัดตรัง จะมาชี้แจงรายละเอียด เรื่องการเลือกตั้งสมาชิกสภาเทศบาลตำบล เพื่อให้ความรู้กับผู้สมัครสมาชิกสภาเทศบาลตำบล เวลา 13.00 น. ณ ศาลาประชาคมอำเภอห้วยยอด ขอเชิญผู้สนใจเข้าร่วมรับฟังคำชี้แจง ตามวัน เวลา และสถานที่ที่กำหนดด้วยครับ
ประธานสภา


มีสมาชิกท่านใดจะอภิปรายเรื่องอื่นๆ อีกหรือไม่
ที่ประชุม

ไม่มี

ประธานสภา

เมื่อไม่มีญัตติ ไม่มีกระทู้  สภาฯ หมดเรื่องที่จะพิจารณา


กระผมขอปิดการประชุมสภาสมัยสามัญ สมัยที่ 2 ครั้งที่ 1 ประจำปี 
พ.ศ. 2556 ครับ


ปิดการประชุม   เวลา   11.00  น.
(ลงชื่อ).........................................ผู้บันทึกรายงานการประชุม
          (นายสมศักดิ์  บัวเพชร)
                                     เลขานุการสภาองค์การบริหารส่วนตำบลห้วยนาง
(ลงชื่อ).........................................ผู้ตรวจรายงานการประชุม
                                                  (นายสุเทพ  เอียดคลองชี)
                      กรรมการตรวจรายงานการประชุมสภาองค์การบริหารส่วนตำบลห้วยนาง
(ลงชื่อ).........................................ผู้ตรวจรายงานการประชุม
                                                  (นายอรุณ  ธรรมเมธากุล)
                      กรรมการตรวจรายงานการประชุมสภาองค์การบริหารส่วนตำบลห้วยนาง
(ลงชื่อ).........................................ผู้ตรวจรายงานการประชุม
          (นายสาคร  เครือเอียด)
                      กรรมการตรวจรายงานการประชุมสภาองค์การบริหารส่วนตำบลห้วยนาง
  (ลงชื่อ)........................................ผู้รับรองรายงานการประชุม
                (นายชรินทร์  ชูแก้ว)
 ประธานสภาองค์การบริหารส่วนตำบลห้วยนาง

